
ΤΕΥΧΟΣ ΔΕΥΤΕΡΟ 


Αρ 


. Φύλλου 1981 


ΑΠΟΦΑΣΕΙΣ 

Αριθμός απόφασης: 15/2017 

Έγκριση της τροποποίησης, συμπλήρωσης και 
κωδικοποίησης σε ενιαίο κείμενο του Κανονι¬ 
σμού Εσωτερικής Υπηρεσίας του Πρωτοδικείου 
Πρέβεζας, που επήλθε με την υπ' αριθμ. 4/2016 
απόφαση της Ολομέλειας αυτού. 

Η ΟΛΟΜΕΛΕΙΑ ΤΟΥ ΑΡΕΙΟΥ ΠΑΓΟΥ 
(Σε συμβούλιο) 

Σήμερα, 6 Απριλίου 2017, ημέρα Πέμπτη και ώρα 
10.ΟΟ', στο Μέγαρο του Αρείου Πάγου και στην αίθουσα 
διασκέψεων της Ολομέλειας (γρ. 205 του 2ου ορόφου) 
συνήλθε, ύστερα από νόμιμη πρόσκληση της Προέδρου 
του Αρείου Πάγου, η, κατά τα άρθρα 14 και 17 του Κώδικα 
Οργανισμού Δικαστηρίων και Κατάστασης Δικαστικών 
Λειτουργών (κυρωτικός νόμος 1756/1988, όπως ισχύει 
σήμερα), Ολομέλεια σε συμβούλιο, στην οποία έλαβαν 
μέρος οι: 1) Βασιλική Θάνου-Χριστοφίλου, Πρόεδρος του 
Αρείου Πάγου, 2) Ιωάννης Γιαννακόπουλος, 3) Δήμητρα 
Μπουρνάκα, 4) Γεώργιος Σακκάς, Αντιπρόεδροι Αρείου 
Πάγου, 5) Νικόλαος Πάσσος - Εισηγητής, 6) Αντώνιος 
Ζευγώλης, 7) Στυλιανή Γιαννούκου, 8) Μαρία Γαλάνη- 
Λεοναρδοπούλου, 9) Ιωσήφ Τσαλαγανίδης, 10) Ευγενία 
Προγάκη, 11) Αγγελική Αλειφεροπούλου, 12) Γεώργιος 
Κοντός, 13) Ασπασία Μαγιάκου, 14) Βασίλειος Πέππας, 
15) Γεώργιος Λέκκας, 16) Ειρήνη Καλού, 17) Χαράλαμπος 
Μαχαίρας, 18) Αλτάνα Κοκκοβού, 19) Σοφία Ντάντου, 
20) Γεώργιος Αναστασάκος, 21) Ιωάννης Μαγγίνας, 
22)Σοφία Καρυστηναίου, 23) Δήμητρα Κοκοτίνη, 24) Δι¬ 
ονυσία Μπιτζούνη, 25)Μαρία Νικολακέα, 26) Αβροκόμη 
Θούα, 27) Νικήτας Χριστόπουλος, 28) Πέτρος Σαλίχος, 
29)Ιωάννης Φιοράκης, 30) Γεώργιος Παπαηλιάδης, 
31) Αγγελική Τζαβάρα, 32) Κωστούλα Φλουρή-Χαλεβί- 
δου, 33) Παρασκευή Καλαϊτζή, 34) Νικόλαος Τσάκος, 
35) Ναυσικά Φράγκου, 36) Μαρία Γκανιάτσου, 37) Μα- 
ρίαΤζανακάκη, 38) Μαρία Παπασωτηρίου, 39) Νικόλαος 
Πιπιλίγκας και 40) Γεώργιος Αποστολάκης, Αρεοπαγίτες. 
Κωλύονται και δεν παρέστησαν οι λοιποί Αντιπρόεδροι 
του Αρείου Πάγου και Αρεοπαγίτες. 

Παραστάθηκαν ο Αντεισαγγελέας του Αρείου Πάγου 
Αθανάσιος Κατσιρώδης, ως νόμιμος αναπληρωτής της 
κωλυόμενης Εισαγγελέως του Αρείου Πάγου Ξένης Δη- 


μητρίου-Βασιλοπούλου και των κωλυομένων αρχαιο- 
τέρων του παραστάντος Αντεισαγγελέων του Αρείου 
Πάγου Γεωργίου Παντελή και Γεωργίου Μπόμπολη, και η 
Γραμματέας της Ολομέλειας Σουλτάνα Κουφιάδου, ανα- 
πληρώτρια Προϊσταμένη Διεύθυνσης της Γραμματείας 
του Αρείου Πάγου. 

Στην αρχή της συνεδρίασης, η Πρόεδρος γνωστο¬ 
ποίησε στα μέλη της Ολομέλειας ότι στον Άρειο Πάγο 
υπηρετούν, εκτός από τον Πρόεδρο του Αρείου Πάγου, 
10 Αντιπρόεδροι και 60 Αρεοπαγίτες. 

Κατόπιν, μετά από εντολή της Προέδρου, η Γραμματέ¬ 
ας της Ολομέλειας, εκφώνησε τα ονόματα των υπηρε- 
τούντων Αντιπροέδρων του Αρείου Πάγου και Αρεοπαγι¬ 
τών, όπου διαπιστώθηκε, ότι από τους 71 υπηρετούντες 
Δικαστές είναι παρόντες οι αναφερόμενοι στην αρχή της 
παρούσας σαράντα (40), δηλαδή είναι παρόντα περισ¬ 
σότερα από τα μισά μέλη της, άρα υπάρχει η προβλε- 
πόμενη από το νόμο απαρτία (άρθρο 14 § 5 εδ. α’ του 
ν. 1756/1988, όπως αυτό αντικ. από το άρθρο 3 § 1 του 
ν. 1868/1989). 

Στη συνέχεια, η Πρόεδρος κήρυξε την έναρξη της συ¬ 
νεδρίασης. 

Η Ολομέλεια συγκλήθηκε νομίμως, με την από 14 
Μαρτίου 2017 έγγραφη πρόσκληση της Προέδρου του 
Αρείου Πάγου, προς τους υπηρετούντες στον Άρειο 
Πάγο δικαστικούς λειτουργούς (άρθρο 14 παρ. 2 εδ. α' 
ν. 1756/1988, όπως αντικ. από το άρθρο 3 παρ. 1 του 
ν. 1868/1989), προκειμένου να αποφασίσει για την έγκρι¬ 
ση ή μη της υπ' αριθμ. 4/2016 απόφασης της Ολομέλειας 
του Πρωτοδικείου Πρέβεζας, η οποία διαβιβάσθηκε με 
το υπ' αριθμ. 1552/20-7-2016 έγγραφο της Προέδρου 
Πρωτοδικών Πρέβεζας, Αλεξάνδρας Παπαδοπούλου, το 
οποίο έχει ως ακολούθως: «Σας υποβάλλουμε ακριβές 
υπηρεσιακό αντίγραφο της με αριθμό 4/2016 απόφα¬ 
σης του Δικαστηρίου του Πρωτοδικείου Πρέβεζας σε 
Ολομέλεια, με την οποία τροποποιήσαμε τον ισχύοντα 
Κανονισμό της Υπηρεσίας μας και Σας παρακαλούμε για 
τις δικές σας ενέργειες». 

Ο Εισηγητής - Αρεοπαγίτης Νικόλαος Πάσσος, αφού 
έθεσε υπόψη των μελών της Ολομέλειας: α. το παραπά¬ 
νω έγγραφο της Προέδρου Πρωτοδικών Πρέβεζας και 
β. την υπό κρίση υπ' αριθμ. 4/2016 απόφαση της Ολο¬ 
μέλειας του ως άνω Πρωτοδικείου, ανέπτυξε την εισή¬ 
γησή του και πρότεινε την έγκριση της τροποποίησης, 

συμπλήρωσης και κωδικοποίησης σε ενιαίο κείμενο του 
Κανονισμού Εσωτερικής Υπηρεσίας. 

Ο Αντεισαγγελέας του Αρείου Πάγου Αθανάσιος Κα- 
τσιρώδης ανέπτυξε την πρότασή του και συμφώνησε με 
την άποψη του Εισηγητή. Στη συνέχεια αποχώρησε από 
την Ολομέλεια, σύμφωνα με το άρθρο 14 παρ. 1 εδ. γ' 
του ν. 1756/1988, όπως αντικ. με το άρθρο 4 παρ. 1 του 
ν. 3388/2005. 

ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ 

Επειδή, κατά την § 7 του στοιχείου Α «Κανονισμοί» του 
άρθρου 17 του ν. 1756/1988 «Κώδικας Οργανισμού Δικα¬ 
στηρίων και Κατάστασης δικαστικών λειτουργών», όπως 
αντικαταστάθηκε με το άρθρο 86 § 2 του ν. 4055/2012, οι 
καταρτιζόμενοι κανονισμοί εσωτερικής υπηρεσίας των 
δικαστηρίων, καθώς και οι τροποποιήσεις τους, υποβάλ¬ 
λονται αμέσως στις οικείες ολομέλειες των ανωτάτων 
δικαστηρίων, οι οποίες έχουν δικαίωμα συμπλήρωσης, 
τροποποίησης ή ακύρωσης αυτών, ως προς όλα τα ση¬ 
μεία και ειδικότερα ως προς τον αριθμό των δικασίμων 
και των υποθέσεων που προσδιορίζονται σε κάθε δικάσι¬ 
μο. Οι κανονισμοί ισχύουν μόνο μετά την τελική έγκρισή 
τους από τις ολομέλειες των ανωτάτων δικαστηρίων και 
αφού διαβιβασθούν στον Υπουργό Δικαιοσύνης, Διαφά¬ 
νειας και Ανθρωπίνων Δικαιωμάτων δημοσιεύονται στην 
Εφημερίδα της Κυβερνήσεως. 

Στην προκειμένη περίπτωση, η Ολομέλεια του Πρωτο¬ 
δικείου Πρέβεζας, με την υπ' αριθ. 4/2016 απόφασή της, 
αποφάσισε την τροποποίηση, συμπλήρωση και κωδικο¬ 
ποίηση σε ενιαίο κείμενο "του Κανονισμού Εσωτερικής 
Υπηρεσίας, προκειμένου να επέλθει εναρμόνιση με τις 
διατάξειςτου ν. 4335/2015, ο οποίος ισχύει από 1-1-2016, 
και να επιτευχθεί καλύτερη οργάνωση των υπηρεσιών 
του Πρωτοδικείου, καθώς ο ισχύων Κανονισμός καταρτί¬ 
στηκε το 1989 και τροποποιήθηκε αποσπασματικά τρεις 
φορές (με τις 10/2001, 1/2010 και 2/2013 αποφάσεις), 
χωρίς όμως ποτέ να κωδικοποιηθεί σε ενιαίο κείμενο. 

Στη συνέχεια, η Ολομέλεια, μετά από ανταλλαγή από¬ 
ψεων μεταξύ των μελών της, έκρινε, ομόφωνα, ότι πρέ¬ 
πει να εγκριθεί η γενομένη με την 4/2016 απόφαση της 
Ολομέλειαςτου Πρωτοδικείου Πρέβεζαςτροποποίηση, 
συμπλήρωση και κωδικοποίηση σε ενιαίο κείμενο του 
Κανονισμού Εσωτερικής Υπηρεσίας του Πρωτοδικείου 
Πρέβεζας, όπως ορίζεται ειδικότερα στο διατακτικό. 

ΓΙΑ ΤΟΥΣ ΛΟΓΟΥΣ ΑΥΤΟΥΣ 

Εγκρίνει την τροποποίηση, συμπλήρωση και κωδικο¬ 
ποίηση σε ενιαίο κείμενο του Κανονισμού Εσωτερικής 
Υπηρεσίας του Πρωτοδικείου Πρέβεζας, η οποία επήλθε 
με την υπ' αριθ. 4/2016 απόφαση της Ολομέλειας του 
Πρωτοδικείου αυτού, ως ακολούθως: 

«ΚΑΝΟΝΙΣΜΟΣ ΕΣΩΤΕΡΙΚΗΣ ΥΠΗΡΕΣΙΑΣ ΤΟΥ 

ΠΡΩΤΟΔΙΚΕΙΟΥ ΠΡΕΒΕΖΑΣ 

ΜΕΡΟΣ ΠΡΩΤΟ: 

ΟΡΓΑΝΩΣΗ ΚΑΙ ΛΕΙΤΟΥΡΓΙΑ ΤΟΥ ΠΡΩΤΟΔΙΚΕΙΟΥ 

Άρθρο 1 

Το Πρωτοδικείο Πρέβεζας απαρτίζεται από πολιτικό 
και ποινικό τμήμα για την εκδίκαση των πολιτικών και 


ποινικών υποθέσεων αντίστοιχα, στα οποία (τμήματα) 
μετέχουν ανεξαιρέτως όλοι οι δικαστές που υπηρετούν 
στο Πρωτοδικείο. 

ΚΕΦΑΛΑΙΟ ΠΡΩΤΟ: ΠΟΛΙΤΙΚΟ ΤΜΗΜΑ 

Άρθρο 2 

1 .Το Πολυμελές Πρωτοδικείο συνεδριάζει τη δεύτερη 
Τρίτη κάθε μήνα του δικαστικού έτους, με ώρα έναρξης 
της συνεδρίασης την 9.00 π.μ, πλην του μήνα Σεπτεμβρί¬ 
ου, κατά τον οποίο συνεδριάζει τη δεύτερη Τρίτη μετά 
την έναρξη του δικαστικού έτους, εκτός από εκείνες από 
τις ανωτέρω ημέρες που συμπίπτουν με επίσημη ή το¬ 
πική αργία. 

2. Ο αριθμός των υποθέσεων που θα προσδιορίζο¬ 
νται για συζήτηση σε κάθε δικάσιμο του Πολυμελούς 
Πρωτοδικείου ανέρχεται κατ' ανώτατο όριο: α) σε τρεις 
(3) υποθέσεις που δικάζονται κατά την τακτική διαδι¬ 
κασία για κάθε δικαστή που μετέχει στη σύνθεση, στις 
οποίες θα συνυπολογίζεται και η χρέωση των εκκρεμών 
κατά τις ισχύουσες μέχρι τις 31.12.2015 διατάξεις του 
ΚΠολΔ υποθέσεων (με αναλογία 1/3) μέχρι την ολική 
εξάλειψή τους, β) σε δέκα (10) συνολικά υποθέσεις που 
δικάζονται κατά οποιαδήποτε ειδική διαδικασία, γ) σε 
δέκα (10) υποθέσεις που δικάζονται κατά τη διαδικασία 
των ασφαλιστικών μέτρων και δ) σε δέκα (10) υποθέ¬ 
σεις που δικάζονται κατά τη διαδικασία της εκούσιας 
δικαιοδοσίας. 

Άρθρο 3 

Ι.Το Μονομελές Πρωτοδικείο συνεδριάζει κάθε πρώ¬ 
τη και τρίτη Τρίτη κάθε μήνα του δικαστικού έτους, με 
ώρα έναρξης της συνεδρίασης την 9.00 π.μ., πλην του 
μήνα Σεπτεμβρίου, κατά τον οποίο συνεδριάζει την 
πρώτη Τρίτη μετά την έναρξη του δικαστικού έτους, και 
των μηνών Δεκεμβρίου και Ιουνίου, κατά τους οποίους 
συνεδριάζει μόνο την πρώτη Τρίτη, εκτός από εκείνες 
από τις ανωτέρω ημέρες που συμπίπτουν με επίσημη 
ή τοπική αργία. 

2.0 αριθμός των υποθέσεων που θα προσδιορίζονται 
για συζήτηση σε κάθε δικάσιμο του Μονομελούς Πρω¬ 
τοδικείου ανέρχεται κατ' ανώτατο όριο: α) σε τρεις (3) 
υποθέσεις που δικάζονται κατά την τακτική διαδικασία 
για κάθε δικαστή που μετέχει στη σύνθεση, στις οποίες 
θα συνυπολογίζεται και η χρέωση των υποθέσεων τα δι¬ 
κόγραφα των οποίων κατατέθηκαν πριν από την 1.1.2016 
κατά τις ισχύουσες μέχρι τις 31.12.2015 διατάξεις του 
ΚΠολΔ (με αναλογία 1/3 από τις παλαιές) μέχρι την ολι¬ 
κή εξάλειψή τους, β) σε είκοσι (20) συνολικά υποθέσεις 
που δικάζονται κατά οποιαδήποτε ειδική διαδικασία, 
γ) σε πέντε (5) υποθέσεις που αφορούν εφέσεις κατά 
αποφάσεων του Ειρηνοδικείου και δ) σε είκοσι πέντε (25) 
υποθέσεις που δικάζονται κατά την εκούσια δικαιοδοσία. 

Άρθρο 4 

1. Οι υποθέσεις ασφαλιστικών μέτρων, που υπάγονται 
στην αρμοδιότητα του Μονομελούς Πρωτοδικείου, εκδι- 
κάζονται κάθε πρώτη και τρίτη Τ ρίτη κάθε μήνα, με ώρα 
έναρξης συνεδρίασης την 10.00 π.μ., εκτός του μήνα Σε¬ 
πτεμβρίου, οπότε και εκδικάζονται την πρώτη Τρίτη μετά 

την έναρξη του δικαστικού έτους, και των μηνών Δε¬ 
κεμβρίου και Ιουνίου που εκδικάζονται μόνο την πρώτη 
Τρίτη του αντίστοιχου μήνα. Ο αριθμός των υποθέσεων 
που θα εγγράφονται στο οικείο έκθεμα κάθε δικασίμου 
ανέρχεται σε δώδεκα (12) υποθέσεις συνολικά. 

2. Οι υποθέσεις που αφορούν διόρθωση κατασχετή¬ 
ριας έκθεσης (άρθρο 954 παρ. 4 ΚΠολΔ) και αναστολή 
πλειστηριασμών (άρθρο 1000 ΚΠολΔ) εκδικάζονται, 
εκτός των ανωτέρω δικασίμων, και κάθε Πέμπτη στις 
12.00 το μεσημέρι. 

3. Ο Πρόεδρος του Δικαστηρίου ή ο αναπληρωτής 
του μπορεί να προσδιορίζει σε εξαιρετικές περιπτώσεις 
την εκδίκαση υποθέσεων ασφαλιστικών μέτρων και σε 
οποιαδήποτε άλλη ημέρα της εβδομάδας. 

Άρθρο 5 

1. Κατ' εξαίρεση επιτρέπεται η εγγραφή στο πινάκιο ή 
το έκθεμα κάθε δικασίμου μεγαλύτερου του ανωτέρω 
προβλεπόμενου αριθμού υποθέσεων ανά δικάζοντα 
δικαστή ή ανά πινάκιο συνολικά από τον Διευθύνοντα 
το Πρωτοδικείο Πρόεδρο Πρωτοδικών ή το νόμιμο ανα¬ 
πληρωτή του: α) σε περίπτωση εφαρμογήςτων άρθρων 
31 ΚΠολΔ (παρεπόμενες ή συναφείς διαφορές) και 246 
ΚΠολΔ (συνεκδίκαση εκκρεμών δικών) και β) σε επείγου¬ 
σες περιπτώσεις (π.χ. υποθέσεις που αφορούν ανακοπές 
κατά πράξεων αναγκαστικής εκτέλεσης), σε ποσοστό 
που δεν θα υπερβαίνει το 10% του προβλεπόμενου ως 
ανώτατου αριθμού αυτών ανά δικάσιμο. Ο Δικαστής που 
διευθύνει το Πρωτοδικείο προκειμένου να διευκολύνεται 
η ταχεία απονομή της δικαιοσύνης και να αντιμετωπίζο¬ 
νται αποτελεσματικά οι άμεσες ανάγκες που δημιουρ- 
γούνται από νομοθετικές μεταβολές, δύναται με Πράξη 
του, σε εξαιρετικές περιπτώσεις, να αυξομειώνει τον 
αριθμό των αναφερομένων στην παράγραφο 2 του πα¬ 
ρόντος πινακίων και εκθεμάτων σε ποσοστό που δεν θα 
υπερβαίνει το είκοσι τοις εκατό (20%), η δε Πράξη αυτή 
ισχύει μέχρι την επικύρωσή της ή μη από την Ολομέλεια 
του Δικαστηρίου, η οποία συγκαλείται υποχρεωτικά για 
τον λόγο αυτό εντός τριών (3) μηνών από την έκδοση 
της Πράξης. Σε περίπτωση μη επικύρωσης δεν θίγεται 
η εγκυρότητα της Πράξης ούτε παράγεται οιαδήποτε 
ακυρότητα αναφορικά με τις υποθέσεις, οι οποίες κατα- 
νεμήθηκαν σε πινάκια ή εκθέματα, κατ' εφαρμογή της. 

2. Το σύνολο των υποθέσεων που θα χρεώνεται κάθε 
δικαστής, αρμοδιότητας είτε του Πολυμελούς είτε του 
Μονομελούς Πρωτοδικείου, που δικάζονται είτε κατά 
την τακτική είτε κατά οποιαδήποτε ειδική διαδικασία 
δεν θα υπερβαίνει τις είκοσι (20) ανά μήνα. Στο ανωτέρω 
όριο προσμετρούνται και οι υποθέσεις κτηματολογίου, 
που δικάζονται από το Μονομελές Πρωτοδικείο κατά 
τη διαδικασία της εκούσιας δικαιοδοσίας, καθώς και οι 
εφέσεις κατά αποφάσεων του Ειρηνοδικείου που αφο¬ 
ρούν υποθέσεις που υπάγονται στο ν. 3869/2010, όχι 
όμως και οι λοιπές υποθέσεις εκούσιας δικαιοδοσίας, 
καθώς οι υποθέσεις ασφαλιστικών μέτρων. Κατ' εξαίρεση 
της ανωτέρω διάταξης η συμμετοχή του Ανακριτή στην 
εκδίκαση των πολιτικών υποθέσεων είναι μειωμένη, δύ- 
ναται δε κατ' εξαίρεση να χρεώνεται με υποθέσεις που 
δικάζονται κατά την τακτική διαδικασία με πράξη του 


Διευθύνοντοςτο Πρωτοδικείο, εφόσον αυτό επιβάλλεται 
από τις υπηρεσιακές ανάγκες του Πρωτοδικείου, σύμφω¬ 
να και με όσα ορίζονται στο άρθρο 9 του Κανονισμού. 

3. Σε περίπτωση μείωσης των δικαστών που υπηρε¬ 
τούν στο Πρωτοδικείο για οποιονδήποτε λόγο (μετά¬ 
θεση, απόσπαση, μη κάλυψη οργανικής θέσης, μακρό¬ 
χρονη άδεια κ.λπ.) ο αριθμός των υποθέσεων που θα 
προσδιορίζονται προς εκδίκαση σε κάθε δικάσιμο θα 
μειώνεται αναλόγως με πράξη του Δικαστή που διευ¬ 
θύνει το Δικαστήριο. 

4. Υποθέσεις που αφορούν συναινετική εξάλειψη προ¬ 
σημείωσης υποθήκης θα δικάζονται από τον οριζόμενο 
Πρόεδρο Υπηρεσίας κάθε Δευτέρα και Παρασκευή από 
ώρα 12.00 έως ώρα 13.00, χωρίς αριθμητικό περιορισμό. 

5. Αιτήσεις παροχής νομικής βοήθειας και αιτήσεις 
ακούσιας νοσηλείας θα δικάζονται από τον οριζόμενο 
Πρόεδρο Υπηρεσίας κάθε Δευτέρα, Πέμπτη και Παρα¬ 
σκευή από ώρα 12.00 έως ώρα 13.00, χωρίς αριθμητικό 
περιορισμό. 

6. Οι αιτήσεις έκδοσης διαταγής πληρωμής και δια¬ 
ταγές απόδοσης χρήσης μισθίου προσδιορίζονται και 
εκδίδονται όλες τις εργάσιμες ημέρες της εβδομάδας 
από τον δικαστή που ορίζεται από τον Διευθύνοντα το 
Πρωτοδικείο με το μηνιαίο πρόγραμμα υπηρεσιών. 

7. Αιτήματα προσωρινών διαταγών κατατίθενται και 
δικάζονται όλες τις εργάσιμες ημέρες της εβδομάδας 
από τον δικαστή που ορίζεται να εκτελεί χρέη Προέδρου 
Υπηρεσίας από τον Διευθύνοντα το Πρωτοδικείο με το 
μηνιαίο πρόγραμμα υπηρεσιών. 

Άρθρο 6 

1. Με πράξη του Διευθύνοντοςτο Πρωτοδικείο Προέ¬ 
δρου Πρωτοδικών ορίζεται ο ίδιος ή ένας από τους αρ¬ 
χαιότερους Πρωτόδικες ως μεσολαβητής (άρθρο 214 Β 
ΚΠολΔ) για χρονικό διάστημα δύο (2) ετών με δυνατό¬ 
τητα ανανεώσεωςτης θητείας αυτού επί ένα (1 ) ακόμη 
έτος. 

2. Με πράξη του Διευθύνοντος το Πρωτοδικείο ορί¬ 
ζεται ένας Πρωτόδικης που εκτελεί τα καθήκοντα του 
εισηγητή πτωχεύσεων. 

3. Με πράξη του Διευθύνοντος το Πρωτοδικείο ορίζε¬ 
ται ένας Πρωτόδικης ως Κτηματολογικός Δικαστής και ο 
αναπληρωτής του, μετά καθήκοντα που ο νόμος ορίζει. 

4.0 ορισμός ενός(1) Πρωτόδικη (και του αναπληρωτή 
του) αρμόδιου για την άσκηση της πειθαρχικής δίωξης 
των υπαλλήλων της Γραμματείας του Πρωτοδικείου Πρέ¬ 
βεζας γίνεται με κλήρωση για κάθε έτος (άρθρο 104 του 
ν. 2812/2000). Η διεξαγωγή των ενεργειών που απαιτού¬ 
νται για την άσκηση πειθαρχικής δίωξης (λήψη κατα¬ 
θέσεων, εξηγήσεων εγγράφων) γίνεται κάθε εργάσιμη 
ημέρα, όπως ορίζει ο αρμόδιος δικαστής. 

5. Ο διορισμός δικαστών και η ανάθεση καθηκόντων 
στις υπόλοιπες αρμοδιότητες για Επιτροπές, Πειθαρχικά 
Συμβούλια, Αρχαιρεσίες Σωματείων κ.λπ. γίνεται όπως 
ο εκάστοτε οικείος νόμος προβλέπει και η διεξαγωγή 
των απαραίτητων ενεργειών γίνεται σε εύλογο χρόνο 
κάθε εργάσιμη ημέρα, όπως ορίζει σε συνδυασμό με τις 
υπηρεσίες του και ανάλογα με τις απαραίτητες ενέργειες 
ο δικαστής που ανέλαβε τα σχετικά καθήκοντα. 

ΚΕΦΑΛΑΙΟ ΔΕΥΤΕΡΟ: 

ΠΟΙΝΙΚΟ ΤΜΗΜΑ 

Άρθρο 7 

1. Το Πρωτοβάθμιο Μικτό Ορκωτό Δικαστήριο συ¬ 
γκροτείται κάθε μήνα, εκτός από τους μήνες Ιούλιο, Αύ¬ 
γουστο και Σεπτέμβριο, κατά τους οποίους μπορεί να 
συγκροτηθεί μόνον για εξαιρετικούς λόγους, η ύπαρξη 
των οποίων κρίνεται από τον Εισαγγελέα Εφετών, η λει¬ 
τουργία του δε καθορίζεται ειδικότερα από τις διατάξεις 
των άρθρων 377 επ. του ΚΠοινΔ. Συνεδριάζει την πρώ¬ 
τη Παρασκευή κάθε μήνα, εφόσον προσδιορίστηκαν 
υποθέσεις προς εκδίκαση από τον Εισαγγελέα Εφετών 
Ιωαννίνων. Επίσης, οι τακτικοί Δικαστές αυτού συνεδρι¬ 
άζουν την πρώτη ημέρα κάθε συνόδου για την κήρυξη 
της έναρξης της συνόδου και για τη διενέργεια της σχε¬ 
τικής διαδικασίας της σύνθεσης αυτού, όπως ειδικότερα 
ορίζεται στα άρθρα 388 επ. του ΚΠοινΔ. 

2. Το Τριμελές Πλημμελειοδικείο συνεδριάζει τακτικά 
την πρώτη, τη δεύτερη και την τρίτη Πέμπτη κάθε μήνα 
του δικαστικού έτους. 

3. Το Μονομελές Πλημμελειοδικείο συνεδριάζει τακτι¬ 
κά την πρώτη, τη δεύτερη και την τρίτη Τετάρτη κάθε 
μήνα, καθώς και την πρώτη Δευτέρα των μηνών Οκτω¬ 
βρίου, Φεβρουάριου και Μαρτίου. 

4. ΤοΤριμελές και το Μονομελές Δικαστήριο Ανηλίκων 
συνεδριάζουν την τελευταία Παρασκευή των μηνών Νο¬ 
εμβρίου και Μάίου. 

5. Οι συνεδριάσεις των παραπάνω Δικαστηρίων αρ¬ 
χίζουν ώρα 09:00 π.μ., πλην των συνεδριάσεων των 
Δικαστηρίων κατά τη διαδικασία των άρθρων 417 έως 
427 ΚΠΔ και των συνεδριάσεων του Μονομελούς Δικα¬ 
στηρίου Ανηλίκων, το οποίο συνεδριάζει μετά τη λήξη 
της συνεδρίασηςτουΤριμελούς Δικαστηρίου Ανηλίκων. 

6. Τα αυτόφωρα πλημμελήματα εκδικάζονται κάθε 
ημέρα, πλην Κυριακής, και ώρα 12.00 το μεσημέρι, 
εκτός αν το αρμόδιο Δικαστήριο έχει άλλως ορίσει ή 
αν υπάρχει αδυναμία συγκρότησης της σύνθεσης του 
Δικαστηρίου. 

Άρθρο 8 

1. Σε κάθε συνεδρίαση των ποινικών δικαστηρίων του 
Πρωτοδικείου ο αριθμός των εισαγομένων υποθέσεων 
δεν πρέπει σε καμία περίπτωση να υπερβαίνει: Α) τη μία 
(1) στο Μικτό Ορκωτό Δικαστήριο, εκτός αν ο αρμόδιος 
Εισαγγελέας Εφετών κρίνει διαφορετικά. Β) Τις τριάντα 
(30) υποθέσεις στο Τριμελές Πλημμελειοδικείο, από τις 
οποίες οι είκοσι (20) θα προσδιορίζονται από τον Εισαγ¬ 
γελέα Πλημμελειοδικών και οι υπόλοιπες από το Δικα¬ 
στήριο σε περίπτωση αναβολής σε ρητή δικάσιμο. Γ) Τις 
σαράντα πέντε (45) στο Μονομελές Πλημμελειοδικείο, 
από τις οποίες οι τριάντα (30) θα προσδιορίζονται από 
τον Εισαγγελέα Πλημμελειοδικών και οι υπόλοιπες από 
το Δικαστήριο σε περίπτωση αναβολής σε ρητή δικάσι¬ 
μο. Δ) Τις (10) δέκα στο Τριμελές Δικαστήριο Ανηλίκων, 
από τις οποίες οι επτά (7) θα προσδιορίζονται από τον 
Εισαγγελέα Πλημμελειοδικών και οι υπόλοιπες από το 
Δικαστήριο σε περίπτωση αναβολής σε ρητή δικάσιμο. 
Ε) Τις πενήντα (50) υποθέσεις στο Μονομελές Δικαστήριο 


Ανηλίκων, από τις οποίες οι τριάντα (30) θα προσδιο¬ 
ρίζονται από τον Εισαγγελέα Πλημμελειοδικών και οι 
υπόλοιπες από το Δικαστήριο σε περίπτωση αναβολής 
σε ρητή δικάσιμο. 

2. Στις παρακάτω εξαιρετικές περιπτώσεις και ειδικό¬ 
τερα: α) όταν υπάρχει άμεσος κίνδυνος παραγραφής του 
αξιοποίνου κάποιας πράξης, β) όταν επίκειται σε πολύ 
σύντομο χρόνο η αποφυλάκιση του κρατουμένου κα¬ 
τηγορουμένου από τις φυλακές, επειδή εξαντλείται το 
ανώτατο όριο της προσωρινής του κράτησης, γ) όταν 
πρόκειται να γίνει καθορισμός συνολικής ποινής, δ) όταν 
πρόκειται να εκδικασθεί σχετική αίτηση του καταδικα- 
σθέντα για αναστολή εκτέλεσης και όταν ε) ο νόμος ορί¬ 
ζει προθεσμία προσδιορισμού, επιτρέπεται παραδεκτά 
να γίνει επιπλέον προσδιορισμός τέτοιων μόνο υποθέ¬ 
σεων και πέραν του στην προηγούμενη παράγραφο 
μνημονευομένου συνολικού αριθμού των υποθέσεων. 
Επίσης ο παραπάνω αριθμός μπορεί να αυξηθεί κατά 
ποσοστό 10% αν ο Εισαγγελέας μετά τη σύμφωνη γνώμη 
του Διευθύνοντοςτο δικαστήριο, λαμβάνοντας υπόψη 
και τα στατιστικά δεδομένα, κρίνει ότι όλες οι υποθέσεις 
μπορούν να περατωθούν εντός της ημέρας. 

3. Πέρα από τις ανωτέρω εξαιρετικές περιπτώσεις, που 
προβλέπονται στην αμέσως προηγούμενη διάταξη, σε 
καμιά άλλη περίπτωση δεν επιτρέπεται να γίνει υπέρβα¬ 
ση των παραπάνω αριθμών των ποινικών υποθέσεων 
που προσδιορίζονται να εκδικασθούν σε συγκεκριμένη 
συνεδρίαση ποινικού Δικαστηρίου του Πρωτοδικείου. 
Σε περίπτωση που τυχόν υπάρχουν παρά τα ανωτέρω 
πλεονάζουσες προσδιορισμένες υποθέσεις στα πινάκια 
των παραπάνω μνημονευομένων ποινικών δικαστηρίων 
του Πρωτοδικείου, τότε οι δικαστές της συγκεκριμένης 
σύνθεσης έχουν τη δυνατότητα να αναβάλουν αυτεπάγ- 
γελτα όλες αυτές τις πλεονάζουσες υποθέσεις σε άλλες 
δικάσιμους του ιδίου δικαστηρίου, οι οποίες μπορεί κατά 
την κρίση τους να προσδιορισθούν και σε ρητές δικάσι¬ 
μους, εφόσον αυτό είναι εφικτό, υπό την προϋπόθεση 
ότι οι πλεονάζουσες υποθέσεις να μην ανήκουν σε καμιά 
κατηγορία από αυτές που αναφέρονται στην προηγού¬ 
μενη διάταξη του κανονισμού. 

Άρθρο 9 

Ο Ανακριτής και ο Δικαστής Ανηλίκων ορίζονται κατά 
τα προβλεπόμενα στο άρθρο 26 του ν. 1756/1988. Ειδι¬ 
κός ανακριτής για τις προβλεπόμενες στον ν. 4022/2011 
πράξεις διαφθοράς ορίζεται κατά τα προβλεπόμενα στο 
άρθρο 2 του συγκεκριμένου νόμου. 

Ο εκάστοτε ανακριτής δύναται να μετέχει στις συνθέ¬ 
σεις των ποινικών και των πολιτικών Δικαστηρίων, έχο¬ 
ντας μειωμένη χρέωση πολιτικών υποθέσεων σε σχέση 
με τους υπόλοιπους δικαστές που υπηρετούν στο Πρω¬ 
τοδικείο, με πράξη του Διευθύνοντος το Πρωτοδικείο, 
ο οποίος κρίνει με βάση τις υπηρεσιακές ανάγκες του 
Πρωτοδικείου και το φόρτο εργασίας του ανακριτικού 
γραφείου. 

Ο Ανακριτής αναπληρώνεται με πράξη του Διευθύνο- 
ντοςτο Πρωτοδικείο από άλλον Πρωτόδικη για εύλογο 
χρόνο και ανάλογα με τις υπηρεσιακές ανάγκες κατά τη 
διάρκεια των δικαστικών διακοπών α) από 1 Ιουλίου έως 

15 Σεπτεμβρίου, β) από 20 Δεκεμβρίου έως 7 Ιανουά¬ 
ριου, γ) από τη Μεγάλη Δευτέρα έως την Κυριακή της 
Διακαινησίμου, και σε κάθε περίπτωση που συντρέχει 
λόγος ανώτερης βίας ή άλλο σοβαρό κώλυμα ή απου¬ 
σιάζει με άδεια. 

ΚΕΦΑΛΑΙΟ ΤΡΙΤΟ: 

ΔΙΚΑΣΤΙΚΕΣ ΔΙΑΚΟΠΕΣ - ΥΠΗΡΕΣΙΑ ΔΙΚΑΣΤΩΝ 

Άρθρο 10 

Η Ολομέλεια του Πρωτοδικείου καταρτίζει τα τμήματά 
του για το διάστημα των διακοπών (από 1 Ιουλίου έως 
15 Σεπτεμβρίου) ανάλογα με τον φόρτο εργασίας του 
και τον αριθμό των υπηρετούντων δικαστικών λειτουρ¬ 
γών. Ο αριθμός των τμημάτων διακοπών, το χρονικό δι¬ 
άστημα λειτουργίας του κάθε τμήματος, ο αριθμός των 
δικαστικών λειτουργών που θα υπηρετεί σε κάθε τμήμα, 
ο αριθμός των δικασίμων για την εκδίκαση πολιτικών 
και ποινικών υποθέσεων καθορίζονται με προηγούμενη 
απόφαση της Ολομέλειας του Πρωτοδικείου, κατ' άρθρο 
27 παρ.3τουν. 1756/1988. 

Άρθρο 11 

1. Για τις συνεδριάσεις των πολιτικών δικαστηρίων τα¬ 
κτικές δικάσιμοι δεν ορίζονται: α) κατά την περίοδο των 
δικαστικών διακοπών (από 1 Ιουλίου έως 15 Σεπτεμβρί¬ 
ου), β) κατά τη χρονική περίοδο από 20 Δεκεμβρίου κάθε 
έτους έως και 7 Ιανουάριου του επόμενου έτους, γ) κατά 
τη Μεγάλη Εβδομάδα και την εβδομάδα της Διακαινη- 
σίμου και δ) τη χρονική περίοδο από 16 Ιουνίου έως 30 
Ιουνίου. Υποθέσεις ασφαλιστικών μέτρων προσδιορίζο¬ 
νται κατά τα αναφερόμενα στο άρθρο 3. 

2. Κατά την περίοδο των δικαστικών διακοπών (από 1 
Ιουλίου έως 15 Σεπτεμβρίου) δικάζονται κατ’ εξαίρεση 
οι υποθέσεις που αναφέρονται στο άρθρο 27 παρ. 1 και 
2 του Κώδικα Οργανισμού Δικαστηρίων. 

Άρθρο 12 

1. Τα ποινικά Δικαστήρια δεν συνεδριάζουν: α) κατά 
το μήνα Αύγουστο των δικαστικών διακοπών, β) κατά 
τη χρονική περίοδο από 20 Δεκεμβρίου κάθε έτους 
έως και 7 Ιανουάριου του επόμενου έτους, γ) κατά τη 
Μεγάλη Εβδομάδα και την εβδομάδα της Διακαινησί- 
μου. Κατ’ εξαίρεση, όμως, κατά τα παραπάνω χρονικά 
διαστήματα, κατά τις εργάσιμες ημέρες των δημόσιων 
υπηρεσιών δικάζονται οι υποθέσεις που αναφέρονται 
στο άρθρο 27 παρ. 2 του Κώδικα Οργανισμού Δικαστη¬ 
ρίων. Ειδικότερα, δικάζονται: 1. Οι ποινικές υποθέσεις, 
που εκδικάζονται κατά τη διαδικασία των άρθρων 417 
έως 427 Κ.Π.Δ. ή για τις οποίες προβλέπεται προθεσμία 
εκδίκασης, 2. ποινικές υποθέσεις που αφορούν τον κα¬ 
θορισμό συνολικής ποινής, 3. αιτήσεις ακύρωσης διαδι¬ 
κασίας και απόφασης, 4. αιτήσεις αναβολής της δίκης ή 
διακοπήςτης ποινής και 5. οι αντιρρήσεις ή αμφιβολίες 
για την εκτέλεση ποινής και την ανασταλτική δύναμη 
ενδίκου μέσου. 

2. Κατά τις παραπάνω, στην παράγραφο 1 με στοιχεία 
β και γ χρονικές περιόδους διακοπών, ο Δικαστής που 
διευθύνει το Πρωτοδικείο ή ο νόμιμος αναπληρωτής του, 
μπορεί, όταν κατά την κρίση του υπάρχει κίνδυνος από 


την αναβολή, να ορίζει έκτακτες δικάσιμους, με τον όρο 
της τήρησης των λοιπών διατάξεων του Κανονισμού. 

Άρθρο 13 

1. Ο Δικαστής που διευθύνει το Πρωτοδικείο ή ο 
νόμιμος αναπληρωτής του καθορίζει με πράξη του τη 
μηνιαία υπηρεσία των Δικαστών που υπηρετούν στο 
Πρωτοδικείο και την υπηρεσία όλων των Ειρηνοδικών 
της περιφέρειάς του και την κατανέμει ανάλογα με τις 
υπηρεσιακές ανάγκες. 

2. Αντίγραφο της μηνιαίας υπηρεσίας των Δικαστών 
και Ειρηνοδικών αναρτάται στον πίνακα ανακοινώσεων 
του Πρωτοδικείου, παραδίδεται στον αρμόδιο υπάλληλο 
του Πρωτοδικείου και στους Δικαστές και κοινοποιείται 
στον Εισαγγελέα Πρωτοδικών Πρέβεζας και στο Δικη¬ 
γορικό Σύλλογο Πρέβεζας. 

ΜΕΡΟΣ ΔΕΥΤΕΡΟ: 

ΟΡΓΑΝΩΣΗ ΚΑΙ ΛΕΙΤΟΥΡΓΙΑ ΤΗΣ ΓΡΑΜΜΑΤΕΙΑΣ 

ΤΟΥ ΠΡΩΤΟΔΙΚΕΙΟΥ 

Άρθρο 14 

1. Η Γραμματεία του Πρωτοδικείου αποτελείται από τη 

Διεύθυνση και τα δύο (2) τμήματά της και συγκεκρι¬ 
μένα: 1. το Πολιτικό και 2. το Ποινικό - Ανάκρισης. Το 
καθένα από αυτά έχει ανάλογο με τις αρμοδιότητές του 
αριθμό υπαλλήλων και τις αντίστοιχα, σε κάθε επιμέ- 
ρους τμήμα, αναφερόμενες κατωτέρω αρμοδιότητες. 
Σε κάθε τμήμα θα υπηρετούν τουλάχιστον πέντε (5) 
υπάλληλοι. 

2.0 Διευθύνων το Δικαστήριο Πρόεδρος Πρωτοδικών 
ή ο νόμιμος αναπληρωτής του, αφού λάβει υπόψη του 
τις υπηρεσιακές ανάγκες, τις κενές οργανικές θέσεις, τις 
κάθε είδους άδειες των υπαλλήλων και την γνώμη του 
Προϊσταμένου της Γραμματείας, με απόφασή του κατα¬ 
νέμει τους υπηρετούντες στο Δικαστήριο υπαλλήλους 
στα επιμέρους τμήματα της Γραμματείας. Το ειδικότερο 
αντικείμενο εργασιών του κάθε υπαλλήλου ρυθμίζεται 
κατά το δυνατόν ισομερώς και ισοβαρώς από τον Διευ- 
θύνοντα το Δικαστήριο Πρόεδρο Πρωτοδικών, αφού 
ληφθούν υπόψη οι υπηρεσιακές ανάγκες, οι κενές ορ¬ 
γανικές θέσεις, οι κάθε φύσης άδειες και η επιτυχής 
ανταπόκρισή του στο ανατιθέμενο έργο. Ο Διευθύνων 
το Πρωτοδικείο Δικαστής σε περίπτωση μεταβολής της 
κατάστασης του προσωπικού με ιδιαίτερη πράξη του 
κατανέμει σε κάθε υπάλληλο τα ειδικότερα αντικείμενά 
του αναλόγωςτων υπηρεσιακών αναγκών και του αριθ¬ 
μού των υπηρετούντων υπαλλήλων, η οποία τροποποι¬ 
είται με την αποχώρηση παλαιών ή με την είσοδο νέων 
υπαλλήλων αντίστοιχα στην υπηρεσία του Πρωτοδικεί¬ 
ου ή λόγω της δημιουργίας κενών οργανικών θέσεων 
για οποιοδήποτε λόγο ή λόγω απουσίας υπαλλήλων με 
άδεια μακράς διάρκειας. 

3. Ο Προϊστάμενος Διεύθυνσης της Γραμματείας του 
Δικαστηρίου, μετά την έγκριση του Προϊσταμένου της 
Υπηρεσίας, εφόσον το επιβάλλουν υπηρεσιακές ανάγκες, 
μπορεί και προφορικά να αναθέτει σε υπάλληλο ή σε 
υπαλλήλους ορισμένου τμήματος την εκτέλεση εργα¬ 
σιών που ανήκουν στην αρμοδιότητα άλλου τμήματος 

ή άλλου υπαλλήλου, ανάλογα με τις εμφανιζόμενες εκά- 
στοτε υπηρεσιακές ανάγκες. 

4. Για την εύρυθμη λειτουργία τόσο του Πολιτικού όσο 
και του Ποινικού Τμήματος ορίζεται ότι η εξυπηρέτηση 
κοινού και δικηγόρων για την κατάθεση κάθε είδους 
δικογράφου και για τη χορήγηση πιστοποιητικών και 
αντιγράφων ποινικών και πολιτικών αποφάσεων θα γί¬ 
νεται καθημερινά έως τις 13.30, εκτός αν συντρέχουν 
επείγουσες περιπτώσεις (π.χ. λήξη προθεσμίας). 

Άρθρο 15 

1. Ο Προϊστάμενος της Διεύθυνσης (Γραμματείας) 
του Πρωτοδικείου, ο οποίος διευθύνει τις υπηρεσίες 
της Γραμματείας του Πρωτοδικείου σύμφωνα με τις 
εντολές του Προϊσταμένου του Πρωτοδικείου Προέ¬ 
δρου Πρωτοδικών και έχει την εποπτεία της λειτουργί¬ 
ας των τμημάτων της Γραμματείας, αναπληρώνεται δε 
στα καθήκοντά του αυτά από τον αμέσως αρχαιότερο 
υπάλληλο ΠροϊστάμενοΤμήματος, είναι επιφορτισμένος 
κυρίως με: 1) τη διεκπεραίωση της διοικητικής υπηρε¬ 
σίας της διεύθυνσης του Πρωτοδικείου, 2) την τήρηση 
του πρωτοκόλλου διοικητικής κοινής και εμπιστευτικής 
αλληλογραφίας, 3) την τήρηση του μητρώου δικαστών 
και υπαλλήλων, 4) τις πειθαρχικές υποθέσεις των δικα¬ 
στικών υπαλλήλων, συμβολαιογράφων και υποθηκο¬ 
φυλάκων, 5) την τήρηση και ενημέρωση των ατομικών 
φακέλων των υπαλλήλων, σύμφωνα με το Ν. 2812/2000 
και 6) την τήρηση του βιβλίου κανονικών, αναρρωτικών, 
εκπαιδευτικών αδειών και αδειών άνευ αποδοχών των 
δικαστών και υπαλλήλων και αδειών - αναπληρώσεων 
συμβολαιογράφων και υποθηκοφυλάκων. Επιπλέον, 
στην αρμοδιότητά του υπάγονται: 1) η καθαρογραφή 
των προγραμμάτων υπηρεσίας δικαστών και δικαστικών 
υπαλλήλων, 2) οι παραγγελίες για μετακίνηση ειρηνοδι¬ 
κών, πταισματοδικών και υπαλλήλων, για αναπλήρωση 
κωλυόμενων, 4) η τήρηση των φακέλων, εγκυκλίων κ.λπ. 
και της εν γένει αλληλογραφίας, 5) η θεώρηση των βι¬ 
βλίων των συμβολαιογράφων, των υποθηκοφυλάκων 
κ.λπ. και η τήρηση του βιβλίου υπογραφών συμβολαιο¬ 
γράφων, 6) τα ζητήματα για τον διαγωνισμό υπαλλήλων 
και επιμελητών, 7) η διεκπεραίωση των εργασιών που 
απαιτούνται για το διορισμό δικαστών ως Προέδρων ή 
μελών σε συμβούλια, επιτροπές, ιδρύματα, σωματεία, 
συμπεριλαμβανομένων των αιτήσεων σωματείων για 
ορισμό δικαστικού αντιπροσώπου στις εκλογές αυτών, 8) 
η διεκπεραίωση των διαδικασιών που απαιτούνται κατά 
τις περιόδους των εκλογών και ιδίως η προετοιμασία, η 
διενέργεια, η έκδοση των αποτελεσμάτων, η ανακήρυ¬ 
ξη των υποψηφίων κ.λπ. και η διαβίβαση των οικείων 
αποφάσεων και αποτελεσμάτων στο αρμόδιο τμήμα 
του Άρειου Πάγου καθώς και στις αρμόδιες δημόσιες 
υπηρεσίες και αρχές, 9) η τήρηση των βιβλίων: πράξεων 
Προέδρου, εκθέσεων Γραμματέων, για την καταχώρηση 
ενεχυρικών συμβάσεων και χρηματοδοτικών μισθώσε¬ 
ων, για τις αναγγελίες που αφορούν σχολάζουσες κληρο¬ 
νομιές, για τα πρόσωπα που έχουν κηρυχθεί σε αφάνεια, 
αντικλήτων δικηγόρων, αναγκαστικών διαχειρίσεων, 
επιδόσεων προς τη γραμματεία, για την καταχώρηση 
δηλώσεων που αφορούν την απώλεια εγγράφων και 


τηςγνωστοποιήσεωςδιευθύνσεως κατοικίας αγνώστου 
διαμονής προσώπων, επιτρόπων και κηδεμόνων, του 
βιβλίου πρακτικών ορκοδοσίας δικαστικών παρέδρων, 
υπαλλήλων, δικηγόρων, συμβολαιογράφων, υποθηκο¬ 
φυλάκων, δικαστικών επιμελητών κ.λπ., 10) η κατάθεση 
διαιτητικών αποφάσεων και η κατάθεση και απόδοση 
εγγυοδοσιών και εγγυητικών επιστολών, 11) η είσπραξη 
και εκτέλεση διαφόρων πιστώσεων, 12) η σύνταξη εκθέ¬ 
σεων εξομολογήσεως πλοιάρχων, 13) η οργάνωση της 
βιβλιοθήκης, η τήρηση του σχετικού βιβλίου, η μέριμνα 
για την προμήθεια νομικών συγγραμμάτων και περιοδι¬ 
κών και η παρακολούθηση και τακτοποίηση της βιβλιο¬ 
δεσίας κάθε εντύπου και η τήρηση βιβλίου επίπλων και 
σκευών, 14) η διαχείριση της πίστωσης γραφικής ύλης 
και η διανομή στους υπαλλήλους διαφόρων ειδών και 
υλικών, 15) η διαδικασία προμηθειών και συντήρησης 
Η/Υ, εκτυπωτών, φωτοτυπικών, φαξ και κάθε άλλου εί¬ 
δους μηχανών γραφείου καθώς και προγραμμάτων και 
λογισμικών που κρίνονται απαραίτητα για τη λειτουργία 
της υπηρεσίας, με την επιμέλεια των εκτυπώσεων εντύ¬ 
πων και παρακολούθηση της λειτουργίας των ηλεκτρο¬ 
νικών υπολογιστών, αριθμομηχανών και εκτυπωτικών 
μηχανημάτων, 16) τα έγγραφα που αφορούν στη μισθο¬ 
δοσία των δικαστών και υπαλλήλων, η τήρηση μητρώου 
μισθοδοσίας και η έκδοση όλων των δικαιολογητικών 
που χρειάζονται οι μετατιθέμενοι, οι συνταξιούχοι κ.λπ., 
καθώς και η σύνταξη των βεβαιώσεων που χορηγούνται 
στο προσωπικό για φορολογικούς σκοπούς στις αρχές 
κάθε χρόνου και η τήρηση και ενημέρωση των φακέλων 
των οικογενειακών και υπηρεσιακών μεταβολών που 
σχετίζονται με τη μισθοδοσία των παραπάνω προσώ¬ 
πων, 17) η ανάρτηση στο διαδίκτυο και συγκεκριμένα 
στη Διαύγεια και στο Κεντρικό Ηλεκτρονικό Μητρώο 
Δημοσίων Συμβάσεων, των εγγράφων και των συμβά¬ 
σεων όταν αυτό απαιτείται, 18) η παροχή γραμματειακής 
υποστήριξης στον Διευθύνοντα το Πρωτοδικείο Δικα¬ 
στή, η παρακολούθηση και αντιμετώπιση από πλευράς 
Γραμματείας των ανακυπτόντων ζητημάτων στο πλαίσιο 
της καθημερινής λειτουργίας των πολιτικών και ποινικών 
συνθέσεων του Δικαστηρίου λόγω αιφνίδιων ασθενειών, 
δηλώσεων αποχής και εν γένει κωλυμάτων των Δικα¬ 
στών, 19) η διεκπεραίωση των απαιτουμένων εργασιών 
για την ετήσια επιθεώρηση του Πρωτοδικείου από τον 
Αρεοπαγίτη και τον Πρόεδρο Εφετών, 20) ο έλεγχος και 
η διαβίβαση των διαφόρων πινάκων εργασιών και εκ¬ 
κρεμοτήτων Δικαστών στον Άρειο Πάγο και στο Εφετείο 
και 21) κάθε άλλη εργασία διοικητικής φύσης που δεν 
υπάγεται στα άλλα τμήματα. Τα αμέσως ανωτέρω καθή¬ 
κοντα θα ασκούνται από τον Προϊστάμενο Διεύθυνσης 
της Γραμματείας του Πρωτοδικείου, που δύναται να επι- 
κουρείται από έτερο δικαστικό υπάλληλο - Γραμματέα 
των Ποινικών ή ΠολιτικώνΤμημάτωντου Πρωτοδικείου 
Πρέβεζας, σύμφωνα με τις εντολές του Προϊσταμένου 
του Πρωτοδικείου, Προέδρου Πρωτοδικών, ο οποίος 
(υπάλληλος) θα αναλαμβάνει τη γραμματειακή υποστή¬ 
ριξη του Προϊσταμένου Διεύθυνσης. 

2. Στο Πολιτικό Τμήμα της Γραμματείας του Πρωτο¬ 
δικείου ανήκουν κυρίως οι εξής αρμοδιότητες: 1) η πα¬ 
ραλαβή όλων των δικογράφων που απευθύνονται στο 

Πολυμελές και στο Μονομελές Πρωτοδικείο, η σύνταξη 
των εκθέσεων καταθέσεων και των πράξεων ορισμού 
συζήτησης, η εγγραφή των υποθέσεων στα αντίστοιχα 
πινάκια ή εκθέματα, η χορήγηση αντιγράφων στους εν¬ 
διαφερομένους, η ευρετηρίαση των δικογράφων και η 
τοποθέτησή τους στο αρχείο κατά αριθμητική και χρο¬ 
νική σειρά κατάθεσης, 2) η παροχή πληροφοριών για 
την πορεία των υποθέσεων, στις οποίες αναφέρονται 
τα παραπάνω δικόγραφα, η ενημέρωση των σχετικών 
καρτελών, καθώς και η σύνταξη στατιστικών δελτίων, 
3) η δημοσίευση όλων των αποφάσεων που εκδίδονται 
επί των ανωτέρω δικογράφων, η διεκπεραίωση αυτών 
και η ενημέρωση των σχετικών με τις συζητούμενες 
υποθέσεις βιβλίων, 4) η σύνταξη εκθέσεων παραίτησης 
από ένδικα μέσα, η έκδοση των πάσης φύσεως πιστο¬ 
ποιητικών και η χορήγηση επικυρωμένων αντιγράφων 
στους ενδιαφερομένους, 5) η συμμετοχή ως γραμματέων 
έδρας κατά την εκδίκαση πάσης φύσεως πολιτικών υπο¬ 
θέσεων, κατά τις ημέρες που συνεδριάζει το αντίστοιχο 
Δικαστήριο, η παραλαβή των έγγραφων προτάσεων των 
διαδίκων και των προσθηκών επί των προτάσεων, η σύ¬ 
νταξη σχετικών εκθέσεων κατάθεσης, η σύνταξη και κα- 
θαρογραφή των οικείων πρακτικών συζήτησης, 6) η πα¬ 
ραλαβή αιτήσεων για την όρκιση πραγματογνωμόνων, 
η σύνταξη πρακτικών όρκισης πραγματογνωμόνων, η 
παραλαβή εκθέσεων πραγματογνωμοσύνης, η σύνταξη 
των σχετικών εκθέσεων κατάθεσης, η σύνταξη και καθα- 
ρογραφή εκθέσεων αυτοψίας, 7) η παραλαβή και η σύ¬ 
νταξη εκθέσεων κατάθεσης εταιρικών και σωματείων και 
η χορήγηση επικυρωμένων αντιγράφων των παραπάνω, 
8) η σύνταξη των σχετικών εκθέσεων και η διεκπεραίωση 
όλων των σχετικών με τις πτωχεύσεις εγγράφων, των 
πράξεων και των εκθέσεων του Εισηγητή Πτωχεύσεων, 9) 
η αρχειοθέτηση οποιοσδήποτε φύσεως εγγράφων (δικα¬ 
στικών αποφάσεων, δικογράφων, έγγραφων προτάσεων 
κ.α.),10) η χορήγηση πάσης φύσεως πιστοποιητικών και 
βεβαιώσεων, Π) η παραλαβή των αιτήσεων για έκδοση 
διαταγών πληρωμής, η δημοσίευση των διαταγών πλη¬ 
ρωμής και η διεκπεραίωση όλων των σχετικών με τις 
διαταγές πληρωμής εργασιών, όπως ο υπολογισμός και η 
έκδοση απογράφων, αντιγράφων κ.λπ., 12) η καταχώρη- 
ση των δημοσιευμένων από τα Ειρηνοδικεία διαθηκών 
που διαβιβάζονται στο Πρωτοδικείο και η αποστολή στο 
τέλος κάθε μήνα των σχετικών με τις διαθήκες εγγρά¬ 
φων στις αρμόδιες υπηρεσίες, 13) η σύνταξη μηνιαίων 
πινάκων εργασιών και εκκρεμοτήτων των Δικαστών, 14) 
η σύνταξη των πινάκων-στατιστικών στοιχείων του πο¬ 
λιτικού τμήματος 15) η διεκπεραίωση αλληλογραφίας 
σχετικής με το πολιτικό τμήμα, 16) η ενημέρωση του 
βιβλίου συνδιαλλαγής, η σύνταξη και αποστολή πινά¬ 
κων σχετικών με τη συνδιαλλαγή, 17) η συμμετοχή των 
υπαλλήλων στην ομάδα διοίκησης έργου που αφορά το 
πρόγραμμα ΔΙΑΥΓΕΙΑ και η ανάρτηση των εγγράφων, 
όταν απαιτείται, 18) η συμμετοχή των υπαλλήλων σε 
επιτροπές όπως καλής εκτέλεσης, παραλαβής προμη¬ 
θειών κ.λπ., 19) η ενημέρωση βιβλίων και ευρετηρίων 
σε όλες τις διαδικασίες όπου απαιτείται, όπως διαζυγίων, 
εφέσεων, ανακοπών κ.λπ., 20) η επισημείωση σφραγίδας 
Χάγης σε δικαστικά έγγραφα, 21) η εκτέλεση των παραγ¬ 


γελιών διεξαγωγής αποδείξεων που απευθύνονται από 
οποιοδήποτε πολιτικό δικαστήριο κράτους-μέλουςτης 
Ευρωπαϊκής Ένωσης, 22) η τήρηση του βιβλίου διαιτησι¬ 
ών, 23) κάθε εργασία που ανάγεται στη Γραμματεία του 
Εισηγητή πτωχεύσεων. Η φύλαξη των δικογραφιών που 
αφορούν σε πτωχεύσεις, συνδιαλλαγές και εξυγιάνσεις. 
Η διακίνηση και διεκπεραίωση των σχετικών εγγράφων. 
Η διενέργεια πλειστηριασμών και εκποιήσεων εν γένει. 
Η σύνταξη κατακυρωτικών πράξεων και εκθέσεων. Η 
έκδοση των πιστοποιητικών που αφορούν το εν λόγω 
αντικείμενο. Η καταχώριση στα μητρώα. Η φύλαξη των 
σχετικών δικογραφιών και η διακίνηση των εγγράφων 
που αφορούν στη διαδικασία συνδιαλλαγής - εξυγίαν¬ 
σης. Στο τμήμα αυτό υπάγεται και κάθε άλλη συναφής 
εργασία που ανάγεται στη Γραμματεία και αφορά στο 
Μονομελές και στο Πολυμελές Πρωτοδικείο. 

3. Στο Ποινικό Τμήμα της Γραμματείας του Πρωτοδικεί¬ 
ου ανήκουν οι παρακάτω αρμοδιότητες: Α. 1) η συμμετο¬ 
χή στις συνεδριάσεις του Μικτού Ορκωτού Δικαστηρίου 
(Μ.Ο.Δ.), των Τριμελών και Μονομελών Πλημμελειοδικεί¬ 
ων, του Τριμελούς και Μονομελούς Δικαστηρίου Ανηλί¬ 
κων, η δημοσίευση των ποινικών αποφάσεων, η τήρηση 
και η καθαρογραφή των οικείων πρακτικών, η σύνταξη 
των σχετικών στατιστικών πινάκων και δελτίων ποινικού 
μητρώου, η σύνταξη εκθέσεων ενδίκων μέσων - αιτήσεων 
ακύρωσης, ανακοπών λιπομαρτυρίας και η τήρηση των 
σχετικών βιβλίων, η έκδοση πάσης φύσεως αποσπασμά¬ 
των και η αποστολή τους αρμοδίως, οι βεβαιώσεις ερήμην 
καταδικασθέντων και λιπομαρτύρων, η σύνταξη πινάκων 
κίνησης ποινικών υποθέσεων και η έκδοση βεβαιώσεων 
πάσης φύσεως που αφορούν ποινικές δικογραφίες, 2) η 
εκκαθάριση ποινών, η έκδοση χρηματικών καταλόγων 
και αποστολή στις Δ.Ο.Υ. των βεβαιώσεων χρηματικών 
ποινών, η διαχείριση της παγίας προκαταβολής καθώς 
και των αποζημιώσεων μαρτύρων και η έκδοση Α.Φ.Ε., 
3) η αρχειοθέτηση δικογραφιών και εγγράφων, η έκδοση 
αντιγράφων και επικύρωση αυτών και η επιστροφή εγγυ¬ 
οδοσιών, 4) η διεκπεραίωση των εγγράφων των σχετικών 
με τις αποζημιώσεις και τα έξοδα μαρτύρων και διερμηνέ¬ 
ων, 5) η συγκέντρωση και η αποστολή των μηνιαίων κα¬ 
ταστάσεων παραστάσεων δικηγόρων 6) η συγκέντρωση 
στοιχείων και σύνταξη όλων των πινάκων των σχετικών 
με τα ποινικά δικαστήρια, τα βουλεύματα, την ανάκριση, 
τη συμμετοχή των δικαστών στα ποινικά δικαστήρια και 
τη χρέωση των δικαστών 7) η τήρηση βιβλίου πειστη¬ 
ρίων, η σύνταξη της ετήσιας έκθεσης πειστηρίων και η 
αποστολή αυτών αρμοδίως καθώς και οι απαραίτητες 
ενέργειες για τη δήμευση ή καταστροφή τους 8) η διεκ¬ 
περαίωση όλων των σχετικών με το Μ.Ο.Δ. εγγράφων, 
όπως η σύνταξη καταλόγου ενόρκων, τα σχετικά με τους 
λιπενόρκους έγγραφα καθώς και κάθε άλλη σχετική με το 
Μ.Ο.Δ. εργασία. 9) η χορήγηση βεβαιώσεων σε μάρτυρες 
που καταθέτουν στα ποινικά δικαστήρια, 11) η συμμετοχή 
των υπαλλήλων στην ομάδα διοίκησης έργου που αφο¬ 
ρά το πρόγραμμα ΔΙΑΥΓΕΙΑ και η ανάρτηση εγγράφων, 
όταν απαιτείται, καθώς και κάθε άλλη συναφής εργασία 
που έχει σχέση με αυτό το τμήμα. Β. Εργασίες σχετικές 
με την Ανάκριση και τα βουλεύματα. Ειδικότερα: Κάθε 
εργασία που έχει σχέση με την ανάκριση, τη γραμματει- 

ακή υποστήριξη στη λήψη απολογιών κατηγορουμένων, 
καταθέσεων μαρτύρων κ.λπ., τη σύνταξη κλήσεων και τη 
μέριμνα για την επίδοση αυτών, την εισαγωγή προτάσεων 
στο Συμβούλιο Πλημμελειοδικών και χρέωση αυτών στα 
βιβλία που τηρούνται, την καθαρογραφήτων βουλευμά¬ 
των και την επιμέλεια για τη θεώρηση αυτών, τη δημοσί¬ 
ευση των βουλευμάτων, την υποβολή των δικογραφιών 
με τα αντίστοιχα φωτοαντίγραφα στον Εισαγγελέα και 
σε δημόσιες υπηρεσίες, τη σύνταξη εκθέσεων ενδίκων 
μέσων κατά βουλευμάτων και προσφυγών κατά διατάξε¬ 
ων και ενταλμάτων προσωρινής κράτησης (εκδοθέντων 
από Ανακριτή) και την υποβολή αυτών στον Εισαγγελέα, 
την έκδοση πιστοποιητικών ενδίκων μέσων και υπηρε¬ 
σιακών βεβαιώσεων, την τήρηση αρχείου εκδοθέντων 
Βουλευμάτων και αρχείου δικογραφιών απαλλακτικών 
βουλευμάτων (τουλάχιστον τελευταίας τριετίας), την τή¬ 
ρηση και έκδοση στατιστικών στοιχείων, τη σύνταξη και 
τήρηση καταλόγου πραγματογνωμόνων και διερμηνέων, 
την τήρηση των βιβλίων των ανακριτικών γραφείων, τη 
χορήγηση αντιγράφων δικογραφιών. 

ΜΕΡΟΣ ΠΕΜΠΤΟ 

ΜΕΤΑΒΑΤΙΚΕΣ ΔΙΑΤΑΞΕΙΣ 

Άρθρο 16 

1. Η ισχύςτου Κανονισμού αυτού αρχίζει απάτην ημέ¬ 
ρα της δημοσίευσής του στην Εφημερίδα της Κυβερνή- 


σεως. Μέχρι τον ανωτέρω χρόνο εξακολουθεί να ισχύει 
ο Κανονισμός που ισχύει μέχρι τώρα. 

2. Για ό,τι δεν προβλέπεται από τον παρόντα Κανο¬ 
νισμό Εσωτερικής Υπηρεσίας ισχύουν οι διατάξεις του 
ν. 1756/1988 «Κώδικας Οργανισμού Δικαστηρίων και 
Κατάστασης Δικαστικών Λειτουργών», όπως ισχύει. 

3. Με την έναρξη της ισχύος του Κανονισμού αυτού 
καταργούνται οι διατάξεις του προγενέστερου Κανονι¬ 
σμού, που ρυθμίζονται από τον παρόντα. 

4. Οι μέχρι την έγκριση του παρόντος Κανονισμού 
πολιτικές και ποινικές υποθέσεις που έχουν προσδιορι¬ 
στεί προς εκδίκαση σε συνεδριάσεις των δικαστηρίων 
που έχουν οριστεί σύμφωνα με τις τροποποιούμενες 
διατάξεις του Κανονισμού και σε ημέρες κατά τις οποί¬ 
ες σύμφωνα με τις νέες ρυθμίσεις του Κανονισμού δεν 
προβλέπεται συνεδρίαση δικαστηρίου, θα εκδικαστούν 
κανονικά στο σύνολό τους στις ήδη προσδιορισθείσες 
δικάσιμους». 

Κρίθηκε, αποφασίσθηκε και εκδόθηκε, στην Αθήνα, 
στις 6 Απριλίου 2017. 

Η Πρόεδρος 

ΒΑΣΙΛΙΚΗ ΘΑΝΟΥ - ΧΡΙΣΤΟΦΙΛΟΥ 

